12. ฐานะการเงินและผลการดำเนินงาน

12.1 งบการเงิน

12.1.1 สรุปรายงานการสอบบัญชี

  บริษัทฯได้ว่าจ้างบริษัท ไพร้ซวอเตอร์เฮาส์คูเปอร์ส เอบีเอเอส จำกัด เป็นผู้ตรวจสอบบัญชี
  โดยผู้สอบบัญชีได้ตรวจสอบงบการเงินสำหรับปีสิ้นสุดวันที่ 31 ธันวาคม พ.ศ. 2550
  และแสดงความเห็นอย่างไม่มีเงื่อนไขว่า งบการเงินรวมและงบการเงินเฉพาะบริษัท
  แสดงฐานะการเงินรวมและฐานะการเงินเฉพาะบริษัท ณ วันที่ 31 ธันวาคม พ.ศ. 2550 และ
  พ.ศ. 2549 ผลการดำเนินงานรวมและผลการดำเนินงานเฉพาะบริษัท
  และกระแสเงินสดรวมและกระแสเงินสดเฉพาะบริษัทสำหรับปีสิ้นสุดวันเดียวกันของแต่ละปีของบริษัทฯและบริษัทย่อย
  และของเฉพาะบริษัทฯตามลำดับ
  โดยถูกต้องตามที่ควรในสาระสำคัญตามหลักการบัญชีที่รับรองทั่วไป

12.1.2 ตารางสรุปงบการเงินรวม

สรุปงบดุลรวม

สำหรับปี สิ้นสุดวันที่ 31 ธันวาคม

  -------------------------------------------- ---------- ---------- ----------
  หน่วย : ล้านบาท                                                      

                                               2550       2549       2548

  สินทรัพย์                                                             

  สินทรัพย์หมุนเวียน                                                      

  เงินสดและรายการเทียบเท่าเงินสด                   275.61     275.80     347.92

  เงินลงทุนชั่วคราว                                46.04      11.00      4.99

  ลูกหนี้และตั๋วเงินรับการค้า-สุทธิ                      1,115.98   964.90     850.13

  สินค้าคงเหลือ-สุทธิ                               722.86     732.98     634.84

  สินทรัพย์หมุนเวียนอื่น                              48.46      59.09      50.09

  รวมสินทรัพย์หมุนเวียน                             2,208.95   2,043.77   1,887.97

                                                                     

  สินทรัพย์ไม่หมุนเวียน                                                    

  เงินลงทุนระยะยาว                               521.12     560.58     492.30

  ที่ดิน อาคารและอุปกรณ์-สุทธิ                        4,024.39   3,949.47   3,678.73

  สินทรัพย์ภาษีเงินได้รอการตัดบัญชี                     49.93      80.59      0.00

  สินทรัพย์ไม่หมุนเวียนอื่น                            74.57      67.99      60.66

  รวมสินทรัพย์ไม่หมุนเวียน                           4,670.01   4,658.63   4,231.69

  รวมสินทรัพย์                                    6,878.96   6,702.40   6,119.66

                                                                     

  หนี้สินและส่วนของผู้ถือหุ้น                                                 

  หนี้สินหมุนเวียน                                                        

  เงินเบิกเกินบัญชีธนาคารและเงินกู้ยืมระยะสั้นจากธนาคาร   14.94      89.25      28.13

  เจ้าหนี้การค้า                                   818.14     786.20     630.09

  ส่วนของเงินกู้ยืมระยะยาวที่ถึงกำหนดชำระภายในหนึ่งปี     94.20      163.40     235.14

  หนี้สินหมุนเวียนอื่น                                274.08     283.28     185.75

  รวมหนี้สินหมุนเวียน                               1,201.36   1,322.13   1,079.11

                                                                     

  หนี้สินไม่หมุนเวียน                                                      

  เงินกู้ยืมระยะยาว                                344.24     128.27     243.34

  หนี้สินไม่หมุนเวียนอื่น                              270.51     291.52     186.32

  รวมหนี้สินไม่หมุนเวียน                             614.75     419.79     429.66

  รวมหนี้สิน                                      1,816.11   1,741.92   1,508.77
  -------------------------------------------- ---------- ---------- ----------

สรุปงบดุลรวม (ต่อ)

สำหรับปี สิ้นสุดวันที่ 31 ธันวาคม

  ------------------------------------------- ---------- ---------- ----------
  หน่วย : ล้านบาท                                                     

                                              2550       2549       2548

  ส่วนของผู้ถือหุ้น                                                       

  ทุนเรือนหุ้น                                    2,857.14   2,857.14   2,857.14

  กำไรสะสม                                    971.22     837.23     564.55

  ส่วนเกินทุนจากการตีมูลค่ายุติธรรมของสินทรัพย์          1,142.67   1,211.20   1,137.51

  หุ้นทุนซื้อคืน                                    (127.31)   (127.31)   (127.31)

  อื่นๆ                                         (29.73)    (26.22)    (18.66)

  ส่วนของผู้ถือหุ้นส่วนน้อย                           248.86     208.44     197.66

  รวมส่วนของผู้ถือหุ้น                              5,062.85   4,960.48   4,610.89

  รวมหนี้สินและส่วนของผู้ถือหุ้น                       6,878.96   6,702.40   6,119.66
  ------------------------------------------- ---------- ---------- ----------

สรุปงบกำไรขาดทุนรวม

สำหรับปี สิ้นสุดวันที่ 31 ธันวาคม

  --------------------------------------------- ------------ ------------ ------------
  หน่วย : ล้านบาท                                                           

                                                2550         2549         2548

                                                                          

  รายได้จากการขายและงานรับจ้าง                     5,563.46     5,314.14     4,691.10

  ต้นทุนขายและงานรับจ้าง                            (4,460.18)   (4,196.65)   (3,728.39)

  กำไรขั้นต้น                                      1,103.28     1,117.49     962.71

  ค่าใช้จ่ายการขายและบริหาร                         (889.98)     (844.72)     (691.68)

  กำไรจากการขาย                                 213.30       272.77       271.03

  รายได้อื่น                                       47.63        51.32        37.29

  ค่าตอบแทนกรรมการ                               (1.56)       (1.27)       (1.33)

  กำไรจากการดำเนินงาน                            259.37       322.82       306.99

  ส่วนแบ่งกำไรจากบริษัทร่วมและส่วนได้เสียในกิจการร่วมค้า   14.23        63.02        42.92

  กำไรก่อนหักดอกเบี้ยจ่ายและภาษีเงินได้                 273.60       385.84       349.91

  ดอกเบี้ยจ่าย                                     (20.22)      (21.54)      (25.86)

  ภาษีเงินได้                                      (56.35)      57.51        (23.29)

  กำไรก่อนส่วนของผู้ถือหุ้นส่วนน้อยในบริษัทย่อย             197.03       421.81       300.76

  กำไรส่วนที่เป็นของผู้ถือหุ้นส่วนน้อยในบริษัทย่อย-สุทธิ        (22.63)      (25.39)      (36.86)

  กำไรสุทธิสำหรับปี                                 174.40       396.42       263.90

                                                                          

  กำไรต่อหุ้นขั้นพื้นฐาน (บาท)                         0.64         1.46         0.94
  --------------------------------------------- ------------ ------------ ------------

สรุปงบกระแสเงินสดจากงบการเงินรวม

สำหรับปี สิ้นสุดวันที่ 31 ธันวาคม

  ------------------------------------------- ---------- ---------- ----------
  หน่วย : ล้านบาท                                                     

                                              2550       2549       2548

  กำไรสุทธิสำหรับปี                               174.40     396.42     263.90

  รายการปรับปรุง                                                      

  ค่าเสื่อมราคาและค่าตัดจำหน่าย                     388.31     424.69     443.82

  (กำไร)                                      (0.24)     0.20       (0.05)
  ขาดทุนจากการด้อยค่าและการจำหน่ายสินทรัพย์ถาวร                            

  ภาษีเงินได้รอการตัดบัญชี                          29.43      (80.92)    (1.51)

  กำไรสุทธิของผู้ถือหุ้นส่วนน้อยในบริษัทย่อย              22.63      25.39      36.85

  ส่วนแบ่งผล(กำไร)ในบริษัทร่วมและกิจการร่วมค้า        (14.23)    (63.02)    (42.92)

  อื่นๆ                                         1.30       16.29      (20.90)

  การเปลี่ยนแปลงของสินทรัพย์และหนี้สินดำเนินงาน                              

  ลูกหนี้และตั๋วเงินรับการค้า (เพิ่มขึ้น) ลดลง            (149.42)   (118.25)   (29.21)

  สินค้าคงเหลือ (เพิ่มขึ้น) ลดลง                     15.90      (95.04)    25.33

  เจ้าหนี้การค้าเพิ่มขึ้น (ลดลง)                      28.98      158.23     62.41

  อื่นๆ                                         36.96      (67.01)    (6.65)

  กระแสเงินสดจากกิจกรรมดำเนินงาน                 534.02     596.98     731.07

                                                                    

  กระแสเงินสดจากกิจกรรมลงทุน                                           

  เงินสดจ่ายเงินลงทุนชั่วคราว                       (38.94)    (7.00)     (4.94)

  เงินสดจ่ายลงทุนในเงินลงทุนระยะยาว                (3.00)     (17.33)    (24.48)

  เงินสดจ่ายเพื่อซื้อสินทรัพย์ถาวรและสินทรัพย์ไม่มีตัวตน     (474.95)   (323.15)   (255.89)

  เงินสดรับจากการจำหน่ายสินทรัพย์ถาวร               9.34       12.24      9.02

  เงินปันผลรับจากการลงทุนในเงินลงทุนระยะยาว         45.15      16.20      67.05

  อื่นๆ                                         (0.43)     0.06       (0.01)

  เงินสดสุทธิได้มา (ใช้ไป) ในกิจกรรมลงทุน            (462.83)   (318.98)   (209.25)
  ------------------------------------------- ---------- ---------- ----------

สรุปงบกระแสเงินสดจากงบการเงินรวม (ต่อ)

สำหรับปี สิ้นสุดวันที่ 31 ธันวาคม

  ------------------------------------------------- ---------- ---------- ----------
  หน่วย : ล้านบาท                                                           

                                                    2550       2549       2548

  กระแสเงินสดจากกิจกรรมจัดหาเงิน                                              

  เงินเบิกเกินบัญชีธนาคารและเงินกู้ยืมระยะสั้นจากธนาคารเพิ่มขึ้น   (73.03)    64.37      (1.19)
  (ลดลง)                                                                  

  เงินจ่ายคืนเงินกู้ยืมระยะสั้นจากกิจการที่เกี่ยวข้องกัน            (11.00)    0.00       0.00

  เงินสดรับจากเงินกู้ยืมระยะยาว                           322.47     51.52      52.92

  เงินจ่ายคืนเงินกู้ยืมระยะยาว                             (173.48)   (235.13)   (272.84)

  เงินจ่ายหุ้นทุนซื้อคืน                                    0.00       0.00       (127.31)

  เงินปันผลจ่าย                                        (136.34)   (230.88)   (156.65)

  เงินสดสุทธิใช้ไปในกิจกรรมจัดหาเงิน                       (71.38)    (350.12)   (505.07)

  เงินสดและรายการเทียบเท่าเงินสดเพิ่มขึ้น (ลดลง)            (0.19)     (72.12)    16.75

  เงินสดและรายการเทียบเท่าเงินสดต้นปี                     275.80     347.92     331.17

  เงินสดและรายการเทียบเท่าเงินสดสิ้นปี                     275.61     275.80     347.92

                                                                          

  หมายเหตุ :                                                               

  ข้อมูลกระแสเงินสดเพิ่มเติม                                                    

  จ่ายดอกเบี้ยสำหรับปี                                   20.45      21.46      25.90

  จ่ายภาษีสำหรับปีและภาษีเงินได้ถูกหัก ณ ที่จ่าย                38.14      35.18      42.18
  ------------------------------------------------- ---------- ---------- ----------

12.1.3 อัตราส่วนทางการเงินที่สำคัญของบริษัทและบริษัทย่อย

  -------------------------------------- ------ -------- -------- --------
  อัตราส่วน                                หน่วย   2550     2549     2548

  สภาพคล่อง (Liquidity Ratio)                                      

  อัตราส่วนสภาพคล่อง                        เท่า    1.84     1.55     1.75

  อัตราส่วนสภาพคล่องหมุนเร็ว                  เท่า    1.20     0.95     1.12

  อัตราส่วนสภาพคล่องกระแสเงินสด              เท่า    0.42     0.50     0.69

  อัตราส่วนหมุนเวียนลูกหนี้การค้า                เท่า    5.28     5.76     5.51

  ระยะเวลาเก็บหนี้เฉลี่ย                      วัน     68.19    62.51    65.39

  อัตราส่วนหมุนเวียนสินค้าคงเหลือ*              เท่า    12.01    11.94    12.53

  ระยะเวลาขายสินค้าเฉลี่ย                    วัน     29.97    30.16    28.72

  อัตราส่วนหมุนเวียนเจ้าหนี้                    เท่า    5.56     5.93     6.22

  ระยะเวลาชำระหนี้                         วัน     64.75    60.75    57.91

  Cash Cycle **                          วัน     33.41    31.93    36.21
  -------------------------------------- ------ -------- -------- --------

  -------------------------------------- ------ -------- -------- --------
  อัตราส่วน                                หน่วย   2550     2549     2548

  ความสามารถในการหากำไร (Profitability                            
  Ratio)                                                          

  อัตรากำไรขั้นต้นต่อยอดขาย                   %      19.83    21.03    20.52

  อัตรากำไรจากการดำเนินงานต่อยอดขาย         %      3.83     5.13     5.78

  อัตรากำไรอื่นต่อรายได้รวม                   %      0.85     0.96     0.79

  อัตราส่วนเงินสดต่อการทำกำไร                %      250.37   218.86   269.74

  อัตรากำไรสุทธิต่อรายได้รวม                  %      3.11     7.39     5.58

  อัตราผลตอบแทนผู้ถือหุ้น                      %      3.48     8.28     5.75

  ประสิทธิภาพในการดำเนินงาน (Efficiency                              
  Ratio)                                                          

  อัตราผลตอบแทนจากสินทรัพย์                  %      2.57     6.18     4.25

  อัตราผลตอบแทนจากสินทรัพย์ถาวร              %      13.18    20.69    17.95

  อัตราการหมุนของสินทรัพย์                    เท่า    0.83     0.84     0.76

  นโยบายการเงิน (Financial Policy Ratio)                           

  อัตราส่วนหนี้สินต่อส่วนของผู้ถือหุ้น               เท่า    0.36     0.35     0.33

  อัตราส่วนความสามารถชำระดอกเบี้ย            เท่า    28.98    30.46    30.86

  อัตราส่วนความสามารถชำระภาระผูกพัน (cash    เท่า    0.68     0.74     1.03
  basis)                                                          

  อัตราการจ่ายเงินปันผล                      %      78.17    58.24    59.36
  -------------------------------------- ------ -------- -------- --------

* คิดเฉพาะสินค้าสำเร็จรูป ไม่รวมสินค้าระหว่างผลิต สินค้าระหว่างทาง และวัตถุดิบ
(สินค้าคงเหลือก่อนหักค่าเผื่อมูลค่าราคาขายต่ำกว่าทุนและค่าเผื่อสินค้าล้าสมัย)

** ระยะเวลาเก็บหนี้เฉลี่ย + ระยะเวลาขายสินค้าเฉลี่ย – ระยะเวลาชำระหนี้

หมายเหตุ :
บริษัทฯได้มีการจัดประเภทรายการบัญชีบางรายการที่ใช้ในการคำนวณอัตราส่วนทางการเงินปี 2549
ใหม่ เพื่อให้สอดคล้องกับการจัดประเภทรายการบัญชีของงบการเงินปี 2550
โดยไม่มีผลกระทบต่อกำไรสุทธิหรือส่วนของผู้ถือหุ้นตามที่ได้รายงานไปแล้ว ดังนั้น
อัตราส่วนทางการเงินของปี 2549
ที่ใช้ในการเปรียบเทียบอาจเปลี่ยนแปลงไปจากที่ได้เปิดเผยไว้ในรายงานประจำปี 2549

12.2 คำอธิบายและการวิเคราะห์ฐานะการเงิน และผลการดำเนินงาน

วิเคราะห์อัตราส่วนทางการเงินจากงบการเงินรวม

สภาพคล่อง

ถึงแม้ว่าอัตราส่วนสภาพคล่องกระแสเงินสดจะลดลงเล็กน้อยจาก 0.50 เท่า ในปี พ.ศ. 2549
เป็น 0.42 เท่า ในปี พ.ศ. 2550 ตามผลประกอบการของกลุ่มบริษัทที่ลดลง
และรายจ่ายลงทุนที่เพิ่มขึ้น แต่จากการเบิกถอนเงินกู้ยืมระยะยาวที่เพิ่มขึ้นในปี พ.ศ. 2550
ของกลุ่มบริษัท ประกอบกับสัดส่วนของลูกหนี้ที่สูงขึ้นตามการขยายตัวของธุรกิจของกลุ่มบริษัท
ทำให้อัตราส่วนสภาพคล่องของกลุ่มบริษัทเพิ่มขึ้นเล็กน้อยจาก 1.55 เท่า ในปี พ.ศ. 2549 เป็น
1.84 เท่า ในปี พ.ศ. 2550 และอัตราส่วนสภาพคล่องหมุนเร็วที่เพิ่มขึ้นจาก 0.95 เท่า ในปี
พ.ศ. 2549 เป็น 1.20 เท่า ในปี พ.ศ. 2550

สำหรับรอบการหมุนเวียนเงินสด (Cash Cycle) เพิ่มขึ้นเล็กน้อยจาก 31.93 วัน ในปี พ.ศ.
2549 เป็น 33.41 วัน ในปี พ.ศ. 2550 เนื่องมาจากระยะเวลาเก็บชำระหนี้เฉลี่ยที่เพิ่มขึ้นจาก
62.51 วัน ในปี พ.ศ. 2549 เป็น 68.19 วัน ในปี พ.ศ. 2550
ในขณะที่กลุ่มบริษัทสามารถยืดระยะเวลาการจ่ายชำระหนี้เพิ่มขึ้นจากเดิม 60.75 วัน ในปี พ.ศ.
2549 เป็น 64.75 วัน ในปี พ.ศ. 2550 ด้วยระยะเวลาขายสินค้าเฉลี่ยที่ใกล้เคียงกับปีก่อน
ดังนั้น จากอัตราส่วนดังกล่าวข้างต้น จึงสรุปได้ว่าในปี พ.ศ. 2550
กลุ่มบริษัทยังคงมีสภาพคล่องทางการเงินในระดับสูงพอสมควร

ความสามารถในการหากำไร

ภาพรวมของอัตราส่วนแสดงความสามารถในการหากำไรในปี พ.ศ. 2550
ของกลุ่มบริษัทลดลงจากปีก่อนตามผลประกอบการของกลุ่มบริษัทที่ลดลง
เนื่องมาจากกลุ่มบริษัทต้องแบกรับภาระต้นทุนการผลิตที่เพิ่มขึ้นจากการปรับตัวของราคาวัตถุดิบที่สูงขึ้น
อันเป็นผลมาจากราคาน้ำมันที่ปรับตัวสูงขึ้น
ในขณะที่กลุ่มบริษัทยังไม่สามารถปรับราคาขายได้อย่างเต็มที่ให้สอดคล้องกับความผันผวนของต้นทุนการผลิตดังกล่าว
ตลอดจนผลกระทบจากค่าเงินบาทที่แข็งตัว ทำให้ราคาขายของสินค้าส่งออกของกลุ่มบริษัทลดลง
นอกจากนี้ ค่าใช้จ่ายต่างๆ ที่เพิ่มสูงขึ้น
นอกจากจะเป็นการเพิ่มขึ้นตามการขยายตัวของยอดขายและการปรับเงินเดือนและค่าแรงประจำปีแล้ว
ผลกระทบจากราคาน้ำมันที่เพิ่มขึ้นก็เป็นอีกปัจจัยหนึ่งที่ทำให้ต้นทุนค่าขนส่งของกลุ่มบริษัทเพิ่มขึ้นเช่นเดียวกัน
ดังนั้น จึงสรุปได้ว่าในปี พ.ศ. 2550
กลุ่มบริษัทมีความสามารถในการทำกำไรลดลงตามภาวะเศรษฐกิจของประเทศและต้นทุนการดำเนินงานที่สูงขึ้น

ประสิทธิภาพในการดำเนินงาน

อัตราผลตอบแทนจากสินทรัพย์ลดลงจากร้อยละ 6.18 ในปี พ.ศ. 2549 เป็นร้อยละ 2.57 ในปี
พ.ศ. 2550 และอัตราผลตอบแทนจากสินทรัพย์ถาวรลดลงจากร้อยละ 20.69 ในปี พ.ศ. 2549
เป็นร้อยละ 13.18 ในปี พ.ศ. 2550 เนื่องจากกำไรสุทธิจำนวน 174.40 ล้านบาท ในปี พ.ศ.
2550 ลดลงจากเดิม 396.42 ล้านบาท ในปี พ.ศ. 2549
จึงสรุปได้ว่ากลุ่มบริษัทมีอัตราส่วนแสดงประสิทธิภาพการดำเนินงานลดลงตามผลประกอบการ

นโยบายการเงิน

อัตราส่วนหนี้สินต่อส่วนของผู้ถือหุ้นเพิ่มขึ้นเล็กน้อยจาก 0.35 เท่า ในปี พ.ศ. 2549 เป็น 0.36
เท่า ในปี พ.ศ. 2550
สาเหตุการเพิ่มขึ้นของหนี้สินเกิดจากการขยายตัวของการสั่งซื้อวัตถุดิบและปัจจัยการผลิต
ตลอดจนการเบิกถอนเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานเพิ่มขึ้นในระหว่างปี
ซึ่งเป็นสัดส่วนที่สูงกว่าการเพิ่มขึ้นของส่วนของผู้ถือหุ้น อย่างไรก็ตาม
กลุ่มบริษัทยังคงรักษาระดับอัตราส่วนความสามารถชำระดอกเบี้ย
และอัตราส่วนความสามารถชำระภาระผูกพันได้ใกล้เคียงกับปีก่อน

วิเคราะห์จากงบการเงินรวม

12.2.1 ภาพรวมการดำเนินธุรกิจ

ก. รายได้

  กลุ่มบริษัทศรีไทยซุปเปอร์แวร์ได้วางกลยุทธ์ให้การทำธุรกิจมีลักษณะครบวงจร
  ลดการพึ่งพาธุรกิจนอกกลุ่ม
  โดยแบ่งโครงสร้างธุรกิจของกลุ่มบริษัทออกเป็นสายธุรกิจพลาสติกและสายธุรกิจซื้อมาขายไป
  แต่เนื่องจากสายธุรกิจซื้อมาขายไปเพิ่งเริ่มดำเนินการได้ไม่นานนัก
  จึงทำให้โครงสร้างรายได้ในปี พ.ศ. 2550
  ของกลุ่มบริษัทยังคงมาจากสายธุรกิจพลาสติกเป็นหลัก
  โดยกลุ่มบริษัทมีความมุ่งหวังที่จะพัฒนาสินค้าและขยายตลาดของกลุ่มบริษัทให้มากยิ่งขึ้น
  ตลอดจนผลักดันสายธุรกิจซื้อมาขายไปให้ช่วยเสริมสร้างรายได้หลักให้แก่กลุ่มบริษัท
  ทั้งนี้เพื่อให้กลุ่มบริษัทสามารถบรรลุเป้าหมายมีรายได้ถึงหนึ่งหมื่นล้านบาทได้ในอีก 5 ปีข้างหน้า

  ในส่วนของสายธุรกิจพลาสติกซึ่งจำแนกเป็นผลิตภัณฑ์เพื่องานอุตสาหกรรมและผลิตภัณฑ์เครื่องใช้ในครัวเรือนนั้น
  บริษัทฯมีสัดส่วนรายได้จากผลิตภัณฑ์เพื่องานอุตสาหกรรมสูงกว่าผลิตภัณฑ์เครื่องใช้ในครัวเรือน
  ตลอดจนแนวโน้มการเติบโตของรายได้ที่ดีกว่า
  เนื่องจากผลิตภัณฑ์เพื่องานอุตสาหกรรมสามารถตอบสนองความต้องการของลูกค้าที่อยู่ในอุตสาหกรรมประเภทต่างๆ
  ได้อย่างหลากหลาย เช่น
  ชิ้นส่วนงานอุตสาหกรรมและชิ้นส่วนยานยนต์สามารถสนองตอบการขยายตัวของธุรกิจอสังหาริมทรัพย์และอุตสาหกรรมยานยนต์
  ลังพลาสติกสามารถตอบสนองความต้องการของอุตสาหกรรมเบียร์และน้ำอัดลม
  พาเลทสามารถสนองความต้องการของอุตสาหกรรมต่างๆ
  ที่มีคลังสินค้าของตนเองหรือเพื่อใช้สนับสนุนในระบบขนถ่ายสิ่งของ เป็นต้น
  ในขณะที่ผลิตภัณฑ์เครื่องใช้ในครัวเรือนจะสนองตอบความต้องการของผู้บริโภคโดยตรง
  ตลอดจนภัตตาคาร ร้านอาหาร เป็นต้น ดังนั้น
  ความหลากหลายของประเภทลูกค้าของผลิตภัณฑ์เพื่องานอุตสาหกรรม
  จึงมีมากกว่าประเภทลูกค้าของผลิตภัณฑ์เครื่องใช้ในครัวเรือน

ยอดขายจากสายธุรกิจประเภทต่างๆ ในปี พ.ศ. 2550 ประกอบด้วย

สายธุรกิจพลาสติก 95.20%

ประกอบด้วย

- ผลิตภัณฑ์เพื่องานอุตสาหกรรม 68.93%

- ผลิตภัณฑ์เครื่องใช้ในครัวเรือน 31.07%

สายธุรกิจซื้อมาขายไปและสายงานแม่พิมพ์ 4.80%

รวม 100.00%

  แม้ว่าทุกสายธุรกิจที่กลุ่มบริษัทดำเนินงานอยู่ จะประสบกับการแข่งขันสูง
  แต่กลุ่มบริษัทก็ยังคงรักษาความเป็นผู้นำในวงการสายธุรกิจพลาสติกทั้งผลิตภัณฑ์เพื่องานอุตสาหกรรมและผลิตภัณฑ์เครื่องใช้ในครัวเรือน
  ตลอดจนสายงานแม่พิมพ์และอื่นๆ นอกจากนี้
  บริษัทฯได้มีการกำหนดกลยุทธ์และแผนงานที่จะสร้างความแตกต่างและมูลค่าเพิ่มให้แก่สินค้าของบริษัทฯอยู่เสมอ
  และพร้อมที่จะถ่ายทอดความรู้และประสบการณ์ ตลอดจนให้คำปรึกษาต่างๆ แก่บริษัทในเครือ
  เพื่อให้กลุ่มบริษัทเติบโตอย่างมั่นคงเคียงข้างกันไป

ข. การตลาดและแนวโน้ม

1) สายธุรกิจพลาสติก

ตลาดผลิตภัณฑ์เพื่องานอุตสาหกรรมภายในประเทศ

  ในปี พ.ศ. 2550 ภาวะเศรษฐกิจในประเทศยังคงชะลอตัว
  และมีการปรับราคาน้ำมันขึ้นอย่างต่อเนื่องจนส่งผลให้ทุกอุตสาหกรรมมีการลงทุนลดลงและชะลอการสั่งซื้อ
  แต่เนื่องจากผลิตภัณฑ์เพื่องานอุตสาหกรรมของบริษัทฯเป็นผลิตภัณฑ์ที่ผลิตและจำหน่ายต่อไปให้แก่โรงงานผู้ผลิตในกลุ่มอุตสาหกรรมต่างๆ
  เช่น โรงงานผลิตรถยนต์และรถจักรยานยนต์ โรงงานผลิตแบตเตอรี่ โรงงานผลิตสี
  โรงงานผลิตเครื่องใช้ไฟฟ้า โรงงานที่มีคลังสินค้าเป็นของตนเองหรือกลุ่มธุรกิจโลจิสติกส์ เป็นต้น
  ซึ่งบางอุตสาหกรรมยังคงเติบโตและมีความต้องการจากผู้บริโภคที่ดีอยู่
  จึงทำให้ผลิตภัณฑ์เพื่องานอุตสาหกรรมของบริษัทฯยังคงเติบโตได้เล็กน้อยในปี พ.ศ. 2550 ดังนั้น
  อาจกล่าวได้ว่าตลาดและแนวโน้มของผลิตภัณฑ์เพื่องานอุตสาหกรรมภายในประเทศของบริษัทฯส่วนหนึ่งจะขึ้นอยู่กับการเติบโตของอุตสาหกรรมต่างๆ
  ดังกล่าวข้างต้นด้วย นอกจากนี้
  จากการเพิ่มประสิทธิภาพในการผลิตและพัฒนาผลิตภัณฑ์อย่างต่อเนื่องเพื่อสร้างความแตกต่างและมูลค่าเพิ่มให้แก่สินค้าของบริษัทฯตลอดจนรองรับลูกค้าได้หลากหลายขึ้น
  ทำให้บริษัทฯคาดว่ายอดขายของผลิตภัณฑ์เพื่องานอุตสาหกรรมภายในประเทศสำหรับปี พ.ศ.
  2551 จะเพิ่มขึ้นประมาณร้อยละ 12 – 14

ตลาดส่งออกผลิตภัณฑ์เพื่องานอุตสาหกรรม

  ถึงแม้ว่าค่าเงินบาทจะแข็งค่าขึ้นอย่างต่อเนื่องเมื่อเทียบกับเงินสกุลดอลล่าร์สหรัฐอเมริกา
  แต่มูลค่าการส่งออกผลิตภัณฑ์เพื่องานอุตสาหกรรมในปี พ.ศ. 2550
  ของบริษัทฯเพิ่มขึ้นประมาณร้อยละ 25 เมื่อเทียบกับปี พ.ศ. 2549
  เนื่องจากบริษัทฯสามารถผลักดันการส่งออกสินค้าจำพวกลังพลาสติก เปลือกหม้อแบตเตอรี่รถยนต์
  และพาเลท เป็นต้น ไปยังกลุ่มประเทศอินโดจีน
  และมูลค่าการส่งออกสินค้าถังขยะพลาสติกผ่านตัวแทนจำหน่ายในต่างประเทศก็มีปริมาณขยายตัวสูงขึ้นเมื่อเทียบกับปี
  พ.ศ. 2549

  บริษัทฯคาดว่าในปี พ.ศ. 2551
  บริษัทฯจะยังสามารถรักษาตลาดส่งออกผลิตภัณฑ์เพื่องานอุตสาหกรรมที่ส่งออกไปยังกลุ่มประเทศอินโดจีน
  โดยผลักดันการส่งออกสินค้าจำพวกเปลือกหม้อแบตเตอรี่รถยนต์และพาเลทให้มากขึ้น
  ประกอบกับบริษัทฯตั้งเป้าหมายที่จะขยายตลาดให้มากขึ้นโดยเน้นการส่งออกไปยังประเทศเกาหลี
  จีน สิงคโปร์ ออสเตรเลีย และกลุ่มประเทศตะวันออกกลาง แต่อย่างไรก็ตาม
  จากการแข่งขันทางด้านราคาที่สูงขึ้นของสินค้าจำพวกถังขยะพลาสติก
  ทำให้บริษัทฯคาดว่ายอดขายจากการส่งออกผลิตภัณฑ์เพื่องานอุตสาหกรรมสำหรับปี พ.ศ. 2551
  จะยังคงใกล้เคียงเมื่อเทียบกับปี พ.ศ. 2550

ตลาดผลิตภัณฑ์เครื่องใช้ในครัวเรือนภายในประเทศ

  จากผลกระทบของภาวะเศรษฐกิจชะลอตัว ทำให้ผู้บริโภคมีการใช้จ่ายลดลง
  จนส่งผลให้ยอดขายผลิตภัณฑ์เครื่องใช้ในครัวเรือนของบริษัทฯภายในประเทศในปี พ.ศ. 2550
  ลดลงเล็กน้อยเมื่อเทียบกับปี พ.ศ. 2549
  แต่ทั้งนี้เนื่องจากบริษัทฯมีความเชื่อมั่นในคุณภาพสินค้าของบริษัทฯและช่องทางการจำหน่ายสินค้าที่หลากหลายและทีมงานระบบขายตรงที่มีประสิทธิภาพ
  ประกอบกับแนวโน้มของตลาดผลิตภัณฑ์เครื่องใช้ในครัวเรือนภายในประเทศที่ยังคงเติบโตได้อย่างต่อเนื่อง
  เนื่องจากผลิตภัณฑ์เครื่องใช้ในครัวเรือนของบริษัทฯสามารถเข้าไปทดแทนเครื่องถ้วยชามที่ผลิตจากวัสดุอื่นๆ
  เช่น กระเบื้องซึ่งแตกง่าย เป็นต้น
  และส่วนแบ่งตลาดที่ยังน้อยอยู่เมื่อเทียบกับตลาดรวมเครื่องใช้บนโต๊ะอาหารที่ทำจากวัสดุทุกประเภท
  ทำให้บริษัทฯคาดว่ายอดขายของผลิตภัณฑ์เครื่องใช้ในครัวเรือนภายในประเทศของบริษัทฯสำหรับปี
  พ.ศ. 2551 จะยังสามารถเติบโตได้อีก โดยเพิ่มขึ้นประมาณร้อยละ 10 – 12 เมื่อเทียบกับปี
  พ.ศ. 2550

ตลาดส่งออกผลิตภัณฑ์เครื่องใช้ในครัวเรือน

  มูลค่าการส่งออกผลิตภัณฑ์เครื่องใช้ในครัวเรือนของบริษัทฯในปี พ.ศ. 2550
  เพิ่มสูงขึ้นเพียงเล็กน้อยเมื่อเทียบกับปี พ.ศ. 2549 แต่ทำได้ตามเป้าหมายที่ตั้งไว้
  แม้ว่าอัตราแลกเปลี่ยนเงินบาทจะแข็งค่าเมื่อเทียบกับดอลล่าร์สหรัฐอเมริกา
  และการประสบปัญหาการลอกเลียนแบบผลิตภัณฑ์ของบริษัทฯในตลาดบางประเทศที่ทำให้ผู้บริโภคสับสนซึ่งบริษัทฯได้ดำเนินการทางกฏหมาย
  นอกจากนี้ สำหรับตลาดตะวันออกกลางและยุโรปมีการเติบโตอย่างต่อเนื่อง
  เนื่องจากมีกฎระเบียบและมาตรฐานผลิตภัณฑ์เพื่อป้องกันการนำเข้าผลิตภัณฑ์เครื่องใช้ในครัวเรือนที่มีผลกระทบต่อสุขภาพที่ใช้ยูเรียเป็นวัตถุดิบในการผลิตแทนเมลามีน
  100% ในขณะที่การส่งออกไปยังกลุ่มประเทศในเอเชียตะวันออกมีการเติบโตไม่มากนัก
  ส่วนการส่งออกไปยังตลาดสหรัฐอเมริกาไม่มีการเติบโต
  เนื่องจากผลกระทบจากการแข่งขันด้านราคาสินค้าจากประเทศจีน
  แต่บริษัทฯได้พยายามขยายตลาดไปยังกลุ่มลูกค้าที่เน้นคุณภาพสินค้าเพิ่มเติมอยู่เสมอ

  ในปี พ.ศ. 2551
  บริษัทฯคาดว่าสถานการณ์ค่าเงินบาทที่มีแนวโน้มแข็งค่าอย่างต่อเนื่องและราคาวัตถุดิบที่ปรับตัวสูงขึ้นจะทำให้ความสามารถในการแข่งขันของกลุ่มผลิตภัณฑ์เครื่องใช้ในครัวเรือนลดลงเมื่อเทียบกับคู่แข่งขันจากประเทศอื่นๆ
  ทั้งนี้จากประมาณการมูลค่าการส่งออกผลิตภัณฑ์เครื่องใช้ในครัวเรือนของบริษัทฯในปี พ.ศ. 2551
  เพิ่มขึ้นเล็กน้อยเมื่อเทียบกับปี พ.ศ. 2550 นอกจากนี้
  บริษัทฯยังได้รับความไว้วางใจจากผู้ประกอบธุรกิจเกี่ยวกับผลิตภัณฑ์เครื่องใช้ในครัวเรือนรายใหญ่ที่มีชื่อเสียงจากประเทศสวีเดนเพื่อผลิตและส่งออกผลิตภัณฑ์เครื่องใช้ในครัวเรือนไปจำหน่ายในประเทศต่างๆ
  37 ประเทศทั่วโลก ซึ่งจะทำให้ยอดส่งออกของผลิตภัณฑ์เครื่องใช้ในครัวเรือนเพิ่มขึ้น

  บริษัทฯยังมุ่งมั่นในการนำเสนอผลิตภัณฑ์เครื่องใช้ในครัวเรือนที่ผลิตจากวัตถุดิบเมลามีน
  รวมทั้งพัฒนารูปทรงผลิตภัณฑ์และลวดลายให้มีความเหมาะสมกับความต้องการที่หลากหลายมากขึ้น
  นอกจากนี้ บริษัทฯยังมุ่งมั่นที่จะขยายการส่งออกไปยังตลาดใหม่ๆ ในกลุ่มประเทศยุโรปตะวันออก,
  แอฟริกา และอเมริกาใต้ อย่างต่อเนื่องตามเป้าหมายในการส่งออกที่เคยกำหนดให้ได้ครบ 100
  ประเทศ ภายในปี พ.ศ. 2551 ซึ่งในปัจจุบันบริษัทฯสามารถส่งออกไปยังประเทศต่างๆ
  เพิ่มขึ้นจนส่งออกได้กว่า 90 ประเทศทั่วโลก

2) สายธุรกิจซื้อมาขายไป

  สำหรับปี พ.ศ. 2550
  สายธุรกิจซื้อมาขายไปของบริษัทฯยังคงเป็นการทำตลาดและจัดจำหน่ายสินค้าในประเทศ
  โดยการแสวงหาสินค้าที่ทันสมัยและเป็นที่นิยมของตลาดจากทั้งในประเทศและต่างประเทศมาจำหน่ายในราคาที่เหมาะสมผ่านช่องทางการจำหน่ายต่างๆ
  ของบริษัทฯไม่ว่าจะเป็นการจำหน่ายโดยบริษัทฯเอง ทีมงานขายตรง ตัวแทนจำหน่ายของบริษัทฯ
  หรือห้างสรรพสินค้าต่างๆ ซึ่งในปัจจุบันสินค้าหลักๆ ที่บริษัทฯได้สั่งซื้อและนำเข้ามาจำหน่ายแล้ว
  ได้แก่ กล่องถนอมอาหาร Lock&Lock อุปกรณ์การจัดเตรียมอาหารจากต่างประเทศ
  โต๊ะและเตียงนอนชายหาด เป็นต้น และเน้นการจำหน่ายสินค้าไปยังผู้บริโภคโดยตรง
  และกลุ่มธุรกิจโรงแรม ตลอดจนร้านอาหารต่างๆ
  ซึ่งผู้บริโภคให้การตอบรับที่ดีและให้ความสนใจมากขึ้น
  โดยบริษัทฯมียอดขายของสายธุรกิจซื้อมาขายไปในปี พ.ศ. 2550 เพิ่มขึ้นประมาณร้อยละ 20
  เมื่อเทียบกับปี พ.ศ. 2549 และบริษัทฯคาดว่ายอดขายจะสามารถเติบโตอย่างต่อเนื่องในปี
  พ.ศ. 2551

ค. ผลการดำเนินงาน (จากสรุปงบการเงินรวม)

ผลการดำเนินงานกำไรสุทธิ ประจำปี พ.ศ. 2550 จำนวน 174.40 ล้านบาท
หรืออีกนัยหนึ่งกลุ่มบริษัทมีผลกำไรสุทธิลดลง 222.01 ล้านบาทนั้น
สรุปคำชี้แจงการเปรียบเทียบผลการดำเนินงานและฐานะการเงินรวมของปี พ.ศ. 2550 และพ.ศ.
2549 ดังต่อไปนี้

-   งบกำไรขาดทุนรวมสำหรับรอบปีสิ้นสุดวันที่ 31 ธันวาคม พ.ศ. 2550
    เปรียบเทียบกับงวดเดียวกันสิ้นสุดวันที่ 31 ธันวาคม พ.ศ. 2549
    (รายละเอียดปรากฏตามงบการเงินรวมและงบการเงินเฉพาะบริษัทสำหรับปี พ.ศ. 2550
    หน้า 4)

1.  รายได้จากการขายและงานรับจ้างรวมจำนวน 5,563.46 ล้านบาท สูงขึ้นจากปีก่อนจำนวน
    249.31 ล้านบาท หรือร้อยละ 4.69 เนื่องจาก

    1.  รายได้สายธุรกิจพลาสติก – ผลิตภัณฑ์เครื่องใช้ในครัวเรือนในประเทศและต่างประเทศ
        จำนวน 1,645.66 ล้านบาท คิดเป็นร้อยละ 29.58 ของรายได้รวมนั้นเพิ่มขึ้นจากปีก่อน
        จำนวน 15.76 ล้านบาท หรือร้อยละ 0.97 เนื่องจากในปี พ.ศ. 2549
        มีกำลังการซื้อสูงจากการดำเนินงานโครงการ SML ของภาครัฐสำหรับการขายส่ง
        ซึ่งโครงการนี้ได้จบลงภายในปี พ.ศ. 2549 แล้ว ส่วนในปี พ.ศ. 2550
        สภาพเศรษฐกิจและการเมืองที่มีความผันผวนภายในประเทศ รวมทั้งค่าเงินบาทที่แข็งตัว
        และการแข่งขันจากคู่แข่งในต่างประเทศเพิ่มมากขึ้น
        ส่งผลให้รายได้จากการขายทั้งในประเทศและต่างประเทศปีนี้เพิ่มขึ้นเพียงเล็กน้อย

    2.  รายได้สายธุรกิจพลาสติก –
        ผลิตภัณฑ์เพื่องานอุตสาหกรรมในประเทศและต่างประเทศจำนวน 3,650.92 ล้านบาท
        คิดเป็นร้อยละ 65.62 ของรายได้รวมนั้นเพิ่มขึ้นจากปีก่อนจำนวน 381.41 ล้านบาท
        หรือร้อยละ 11.67 เนื่องจากมีการปรับราคาสินค้าตามการเปลี่ยนแปลงของราคาวัตถุดิบ
        การปรับสัดส่วนโครงสร้างการขายโดยเน้นขายสินค้ากลุ่มที่มีราคาสูง
        การส่งออกที่ขยายตัวมากขึ้น รวมทั้งการเพิ่มยอดขายจากคำสั่งซื้อสินค้าใหม่ๆ
        ในกลุ่มสินค้าพลาสติกบางกลุ่ม

    3.  รายได้จากสายธุรกิจซื้อมาขายไปและสายงานแม่พิมพ์ จำนวน 266.88 ล้านบาท
        คิดเป็นร้อยละ 4.80 ของรายได้รวม ลดลงจากปีก่อนจำนวน 147.86 ล้านบาท
        หรือร้อยละ 35.65 เนื่องจากคำสั่งทำแม่พิมพ์
        สำหรับกลุ่มลูกค้าผลิตภัณฑ์เพื่องานอุตสาหกรรมมีการลงทุนในสัดส่วนที่ลดลง
        เพราะแม่พิมพ์จะมีอายุการใช้งานมากกว่า 1 ปี
        และปัจจุบันแม่พิมพ์ยังอยู่ในช่วงการใช้ประโยชน์จากการลงทุนปีก่อนๆ
        รวมทั้งภาวะการแข่งขันในตลาดการผลิตแม่พิมพ์เพิ่มสูงขึ้น ทำให้ยอดขายลดลง

2.  กำไรขั้นต้นรวม จำนวน 1,103.28 ล้านบาท ลดลงจำนวน 14.22 ล้านบาท
    หรืออัตรากำไรขั้นต้นต่อยอดขายสำหรับรอบระยะเวลาหนึ่งปีสิ้นสุดวันที่ 31 ธันวาคม พ.ศ.
    2550 คิดเป็นร้อยละ 19.83 ลดลงจากปีก่อนซึ่งมีอัตราร้อยละ 21.03
    เนื่องจากความผันผวนของราคาเม็ดพลาสติก ซึ่งเป็นวัตถุดิบหลัก และต้นทุนการผลิตที่เพิ่มขึ้น
    อันเป็นผลจากราคาน้ำมัน ตลอดจนค่าไฟฟ้าและค่าใช้จ่ายแรงงานที่ปรับตัวสูงขึ้น
    แต่กลุ่มบริษัทไม่สามารถปรับราคาขายได้อย่างเต็มที่ให้สอดคล้องกับความผันผวนของต้นทุนผลิตดังกล่าว
    นอกจากนี้ราคาขายของสินค้าส่งออกก็ถูกกระทบด้วยค่าเงินบาทที่แข็งตัวเมื่อเทียบกับเงินดอลล่าร์สหรัฐอเมริกา

3.  ค่าใช้จ่ายในการขายและบริหาร จำนวน 889.98 ล้านบาท เพิ่มขึ้นจากปีก่อน จำนวน 45.26
    ล้านบาท โดยค่าใช้จ่ายในการขายและบริหารต่อยอดขายสำหรับปีสิ้นสุดวันที่ 31 ธันวาคม
    พ.ศ. 2550 คิดเป็นร้อยละ 16.00 เพิ่มขึ้นจากปีก่อนซึ่งมีอัตราร้อยละ 15.90
    ค่าใช้จ่ายสำหรับปีนี้ที่เพิ่มขึ้นเนื่องจากการปรับเงินเดือนและค่าแรงประจำปี
    ค่าใช้จ่ายในการขนส่งทั้งภายในประเทศและส่งออกต่างประเทศที่สูงขึ้นจากการขยายตัวของยอดขายและต้นทุนค่าขนส่งที่เพิ่มขึ้นจากสภาวะราคาน้ำมัน
    รวมทั้งค่าใช้จ่ายการส่งเสริมการขายที่เพิ่มขึ้น เพื่อกระตุ้นยอดขาย

4.  ส่วนแบ่งกำไรจากบริษัทร่วมและส่วนได้เสียในกิจการร่วมค้า จำนวน 14.23 ล้านบาท
    ลดลงจากปีก่อนจำนวน 48.79
    ล้านบาทเนื่องจากบริษัทร่วมที่ประกอบธุรกิจผลิตภัณฑ์เพื่องานอุตสาหกรรมรายหนึ่งมียอดขายและอัตรากำไรขั้นต้นที่ลดลงอย่างมีนัยสำคัญ
    ซึ่งเป็นผลมาจากภาวการณ์แข่งขันในตลาดและต้นทุนประกอบการที่สูงขึ้นจากปัจจัยราคาน้ำมันเชื้อเพลิง
    อีกทั้งบริษัทที่ประกอบธุรกิจในสายธุรกิจผลิตภัณฑ์เครื่องใช้ในครัวเรือน
    มียอดขายลดลงจากการชะลอตัวของเศรษฐกิจ ทำให้มีผลประกอบการลดลงอย่างมีนัยสำคัญ
    นอกจากนี้ในปี พ.ศ. 2549
    บริษัทร่วมที่ประกอบธุรกิจผลิตบรรจุภัณฑ์ประเภทกล่องกระดาษได้รับรู้กำไรจากการขายที่ดินและโรงงาน

5.  ภาษีเงินได้

  รายจ่ายภาษีเงินได้-ค่าใช้จ่าย จำนวน 56.35 ล้านบาท
  เปรียบเทียบกับรายจ่ายภาษีเงินได้-รายได้ในปีก่อนจำนวน 57.51 ล้านบาท เนื่องจากในปี
  พ.ศ. 2550 ได้บันทึกค่าใช้จ่ายภาษีเงินได้ของกลุ่มบริษัท จำนวน 93.98 ล้านบาท
  สุทธิด้วยการรับรู้สินทรัพย์ภาษีเงินได้รอการตัดบัญชีที่บันทึกในปี
  และหนี้สินภาษีเงินได้รอการตัดบัญชีจำนวน 37.63 ล้านบาท ส่วนในปี พ.ศ. 2549
  บริษัทรับรู้สินทรัพย์ภาษีเงินได้รอการตัดบัญชีมากกว่าภาษีเงินได้จากผลประกอบการของกลุ่มบริษัท

6.  อื่นๆ

  กำไรต่อหุ้นขั้นพื้นฐาน จำนวน 0.64 บาทต่อหุ้น เปรียบเทียบกับปีก่อนจำนวน 1.46 บาทต่อหุ้น
  ลดลงร้อยละ 56.16 เนื่องจากการลดลงของกำไรสุทธิจากปีก่อน

-   งบดุลรวม ณ วันที่ 31 ธันวาคม พ.ศ. 2550 เปรียบเทียบกับงบดุลรวม ณ วันที่ 31 ธันวาคม
    พ.ศ. 2549 (รายละเอียดปรากฏตามงบการเงินรวมและงบการเงินเฉพาะบริษัทสำหรับปี
    พ.ศ. 2550 หน้า 2 – 3)

1.  สินทรัพย์รวม จำนวน 6,878.96 ล้านบาท เพิ่มขึ้นจาก 31 ธันวาคม พ.ศ. 2549 จำนวน
    176.56 ล้านบาท หรือร้อยละ 2.63 ประกอบด้วยการเปลี่ยนแปลงที่มีสาระสำคัญดังนี้

    1.  เงินลงทุนชั่วคราวจำนวน 46.04 ล้านบาท เพิ่มขึ้นจากปีก่อนจำนวน 35.04 ล้านบาท
        เนื่องจากการลงทุนในเงินฝากประจำธนาคารระยะเวลา 6 ถึง 12 เดือน
        และหน่วยลงทุนในกองทุนรวมของบริษัทย่อย ซึ่งมีอัตราผลตอบแทนสูง

    2.  ลูกหนี้และตั๋วเงินรับการค้าสุทธิ จำนวน 1,115.98 ล้านบาท เพิ่มขึ้นจากปีก่อน จำนวน
        151.08 ล้านบาท เนื่องจากการขยายตัวของยอดขาย
        และการเปลี่ยนสถานะของบริษัทร่วมแห่งหนึ่งเป็นบริษัทย่อย

    3.  สินค้าคงเหลือ จำนวน 722.86 ล้านบาท ลดลงจากปีก่อน จำนวน 10.12 ล้านบาท
        เนื่องจากการบริหารสินค้าคงคลังได้อย่างมีประสิทธิภาพมากขึ้น

    4.  เงินลงทุนในบริษัทร่วม และส่วนได้เสียในกิจการร่วมค้า จำนวน 443.86 ล้านบาท
        ลดลงจากปีก่อน จำนวน 43.49 ล้านบาท
        เนื่องจากกลุ่มบริษัทร่วมมีผลดำเนินงานประจำปี พ.ศ. 2550 ลดลง
        ตามเกณฑ์การรับรู้ทางบัญชีโดยวิธีส่วนได้เสีย
        รวมทั้งการเปลี่ยนสถานะของบริษัทร่วมแห่งหนึ่ง เป็นบริษัทย่อยในไตรมาส 2 ปี พ.ศ.
        2550

    5.  ที่ดิน อาคารและอุปกรณ์สุทธิ จำนวน 4,024.39 ล้านบาท เพิ่มขึ้นจากปีก่อน 74.92
        ล้านบาท เนื่องมาจากการประเมินราคาสินทรัพย์ในระหว่างปีของบริษัทย่อย
        การจัดหาสินทรัพย์เพิ่มเติม และสุทธิด้วยค่าเสื่อมราคาระหว่างปี

    6.  สินทรัพย์ภาษีเงินได้รอการตัดบัญชี จำนวน 49.93 ล้านบาท ลดลงจากปีก่อน 30.66
        ล้านบาท เนื่องจากการรับรู้รายจ่ายภาษีเงินได้ จำนวน 67.00 ล้านบาท
        และสุทธิด้วยการบันทึกสินทรัพย์ภาษีเงินได้รอการตัดบัญชีเพิ่มเติมในระหว่างปีจำนวน
        36.35 ล้านบาท

2.  หนี้สินรวมจำนวน 1,816.12 ล้านบาท เพิ่มขึ้นจาก 31 ธันวาคม พ.ศ. 2549 จำนวน
    74.19 ล้านบาท หรือร้อยละ 4.26 ประกอบด้วยการเปลี่ยนแปลงที่มีสาระสำคัญดังนี้

    1.  เงินเบิกเกินบัญชีและเงินกู้ยืมระยะสั้นจากธนาคารจำนวน 14.94 ล้านบาท
        ลดลงจากปีก่อนจำนวน 74.31 ล้านบาท
        เนื่องจากการจ่ายคืนเงินกู้ยืมระยะสั้นจากตั๋วสัญญาใช้เงินจำนวน 60.00 ล้านบาท

    2.  เจ้าหนี้การค้า จำนวน 818.14 ล้านบาท เพิ่มขึ้นจากปีก่อน จำนวน 31.94 ล้านบาท
        เนื่องจากปริมาณซื้อเพิ่มขึ้นจากการทยอยการซื้อวัตถุดิบและปัจจัยการผลิตเพื่อป้องกันความผันผวนของราคาวัตถุดิบ

    3.  ส่วนของเงินกู้ยืมระยะยาวที่ถึงกำหนดชำระภายในหนึ่งปี และเงินกู้ยืมระยะยาว
        รวมจำนวน 438.45 ล้านบาท เพิ่มขึ้นจำนวน 146.78 ล้านบาท
        เนื่องจากการกู้เงินเพิ่มเติมของกลุ่มบริษัทในโครงการอนุรักษ์พลังงานจำนวน 322.47
        ล้านบาท และสุทธิด้วยการจ่ายชำระเงินกู้ในระหว่างปี จำนวน 173.48 ล้านบาท

    4.  เจ้าหนี้สินทรัพย์ถาวร จำนวน 47.42 ล้านบาท ลดลงจากปีก่อน จำนวน 83.17
        ล้านบาท เนื่องจากครบกำหนดการจ่ายชำระเงิน

    5.  หนี้สินหมุนเวียนอื่น จำนวน 129.95 ล้านบาท เพิ่มขึ้นจากปีก่อนจำนวน 56.37 ล้านบาท
        จากการเพิ่มขึ้นของเงินรับมัดจำจากลูกค้าเนื่องจากการขยายตัวของยอดขาย

    6.  หนี้สินภาษีเงินได้รอการตัดบัญชี จำนวน 270.51 ล้านบาท ลดลงจากปีก่อน จำนวน
        21.02 ล้านบาท เนื่องจากการประเมินราคาสินทรัพย์เพิ่มขึ้นในระหว่างปีของบริษัทย่อย
        และสุทธิด้วยค่าเสื่อมราคาของสินทรัพย์ที่มีการประเมินราคา

3.  ส่วนของผู้ถือหุ้นรวมจำนวน 5,062.85 ล้านบาท เพิ่มขึ้นจาก 31 ธันวาคม พ.ศ. 2549
    จำนวน 102.37 ล้านบาท หรือร้อยละ 2.06
    ประกอบด้วยรายการเปลี่ยนแปลงที่มีสาระสำคัญดังต่อไปนี้

    1.  ผลกำไรสุทธิสำหรับรอบระยะเวลาหนึ่งปีสิ้นสุดวันที่ 31 ธันวาคม พ.ศ. 2550 จำนวน
        174.40 ล้านบาท และสุทธิด้วยการจ่ายเงินปันผลจากผลการดำเนินงานของปี พ.ศ.
        2549 จำนวน 121.95 ล้านบาท

    2.  ส่วนเกินทุนจากการตีมูลค่ายุติธรรมของสินทรัพย์จำนวน 1,142.67 ล้านบาท
        ลดลงจากปีก่อนจำนวน 68.53 ล้านบาท เนื่องจากการประเมินราคาสินทรัพย์เพิ่มขึ้น
        สุทธิด้วยการโอนตัดบัญชีส่วนเกินทุนฯดังกล่าว
        ซึ่งสอดคล้องกับค่าเสื่อมราคาที่เพิ่มขึ้นในส่วนของสินทรัพย์ที่ตีราคาเพิ่ม
        และมีผลต่อการเพิ่มขึ้นของกำไรสะสม

    3.  ส่วนของผู้ถือหุ้นส่วนน้อยจำนวน 248.86 ล้านบาท เพิ่มขึ้นจากปีก่อนจำนวน 40.43
        ล้านบาท เนื่องจากผลกำไรสุทธิสำหรับปี พ.ศ. 2550 จำนวน 22.63 ล้านบาท
        การเปลี่ยนสถานะของบริษัทร่วมแห่งหนึ่งเป็นบริษัทย่อย จำนวน 12.13 ล้านบาท
        และการประเมินราคาสินทรัพย์ในระหว่างปีของบริษัทย่อยจำนวน 21.52 ล้านบาท
        สุทธิด้วยการจ่ายเงินปันผลจากผลการดำเนินงานของปี 2549 จำนวน 14.39 ล้านบาท

-   งบกระแสเงินสดรวมสำหรับปีสิ้นสุดวันที่ 31 ธันวาคม พ.ศ. 2550 เปรียบเทียบกับปีก่อน
    สิ้นสุดวันที่ 31 ธันวาคม พ.ศ. 2549 กลุ่มบริษัทมีกระแสเงินสดสุทธิลดลงรวม 0.19 ล้านบาท
    (รายละเอียดปรากฏตามงบการเงินรวมและงบการเงินเฉพาะบริษัทสำหรับปี พ.ศ. 2550
    หน้า 7 – 8 และหน้า 75 – 77) ประกอบด้วย

1.  เงินสดรับสุทธิจากการกิจกรรมดำเนินงาน จำนวน 534.02 ล้านบาท ลดลงจากปีก่อนจำนวน
    62.95 ล้านบาท เนื่องจากผลประกอบการของปี พ.ศ. 2550 ที่ลดลง
    ตลอดจนการเปลี่ยนแปลงของยอดลูกหนี้การค้า สินค้าคงเหลือและเจ้าหนี้การค้า

2.  เงินสดสุทธิใช้ไปในกิจกรรมลงทุน จำนวน 462.84 ล้านบาท
    เนื่องจากการจัดหาสินทรัพย์ถาวรจำนวน 473.42 ล้านบาท
    เพื่อการรองรับธุรกิจที่ขยายตัวเพิ่มขึ้น เงินสดจ่ายลงทุนในเงินลงทุนชั่วคราว จำนวน 38.94
    ล้านบาท เงินสดจ่ายสุทธิในการซื้อบริษัทย่อย จำนวน 12.64 ล้านบาท
    และสุทธิด้วยการรับเงินปันผลจากเงินลงทุนจำนวน 45.15 ล้านบาท

3.  เงินสดสุทธิใช้ไปในกิจกรรมจัดหาเงิน จำนวน 71.38 ล้านบาท
    เนื่องจากการเบิกถอนเงินกู้ยืมเพิ่มเติมของกลุ่มบริษัท ในโครงการอนุรักษ์พลังงานจำนวน
    322.47 ล้านบาท สุทธิด้วยการจ่ายคืนเงินกู้ยืมระยะยาว จำนวน 173.48 ล้านบาท
    การจ่ายคืนเงินกู้ระยะสั้นจากกิจการที่เกี่ยวข้องกัน จำนวน 11.00 ล้านบาท
    การลดลงของเงินเบิกเกินบัญชีธนาคาร และเงินกู้ยืมระยะสั้นจากธนาคารจำนวน 73.03
    ล้านบาท และมีการจ่ายเงินปันผล 136.34 ล้านบาท

อนึ่ง ตามประกาศสภาวิชาชีพบัญชี ลงวันที่ 2 พฤษภาคม พ.ศ. 2550
ได้มีการปรับปรุงมาตรฐานการบัญชีฉบับที่ 44 เรื่องงบการเงินรวมและงบการเงินเฉพาะกิจการ
ฉบับที่ 45 เรื่องเงินลงทุนในบริษัทร่วม และฉบับที่ 46 เรื่องส่วนได้เสียในกิจการร่วมค้า
โดยกำหนดให้เปลี่ยนวิธีการบัญชีจากวิธีส่วนได้เสียเป็นวิธีราคาทุนสำหรับเงินลงทุนในบริษัทย่อยและบริษัทร่วมและส่วนได้เสียในกิจการร่วมค้าที่แสดงไว้ในงบการเงินเฉพาะบริษัท
ตามวิธีราคาทุน รายได้เงินลงทุนจะรับรู้เมื่อมีการประกาศจ่ายเงินปันผล
ประกาศดังกล่าวมีผลบังคับใช้ตั้งแต่วันที่ 1 มกราคม พ.ศ. 2550 เป็นต้นไป
ทั้งนี้กลุ่มบริษัทได้ถือปฏิบัติตามมาตรฐานการบัญชีฉบับปรับปรุงใหม่ดังกล่าวสำหรับเงินลงทุนในบริษัทย่อยและบริษัทร่วมและส่วนได้เสียในกิจการร่วมค้าในงบการเงินเฉพาะบริษัท
การเปลี่ยนแปลงนโยบายการบัญชีดังกล่าวมีผลกระทบต่อรายการในงบการเงินเฉพาะบริษัทเท่านั้น
และไม่ได้มีผลกระทบต่อการจัดทำงบการเงินรวม
โดยบริษัทฯได้แสดงรายละเอียดไว้ในหมายเหตุประกอบงบการเงินสำหรับปี สิ้นสุดวันที่ 31 ธันวาคม
พ.ศ. 2550 หน้า 11 ข้อ 2.3 เรื่องการเปลี่ยนแปลงนโยบายการบัญชี

  12.2.2 คุณภาพของสินทรัพย์

  กลุ่มบริษัทมีการกำหนดหลักเกณฑ์และมาตรการต่างๆ ในการควบคุมและติดตามสินทรัพย์
  ตลอดจนแนวทางในการปฏิบัติ
  เพื่อให้กลุ่มบริษัทมีความมั่นใจได้ว่าบริษัทฯได้ใช้ประโยชน์สินทรัพย์อย่างคุ้มค่าต่อการลงทุนและได้มีการดูแลอย่างใกล้ชิดเพื่อรักษาผลประโยชน์ให้แก่ผู้ถือหุ้นและผู้มีส่วนได้เสียทุกกลุ่ม
  นอกจากนี้ การตั้งสำรองของสินทรัพย์ประเภทต่างๆ
  กลุ่มบริษัทตระหนักดีถึงความเพียงพอในการตั้งสำรอง
  เพื่อให้งบการเงินสะท้อนฐานะทางการเงินที่แท้จริงของกลุ่มบริษัท โดยในปี พ.ศ. 2550
  มียอดค่าเผื่อของสินทรัพย์หลักประเภทต่างๆ ดังนี้

  ------------------------------------------ -------------- -- --------------
                                             งบการเงินรวม       

                                             พ.ศ. 2550         พ.ศ. 2549

                                             ล้านบาท            ล้านบาท

  ค่าเผื่อหนี้สงสัยจะสูญ - ลูกหนี้การค้า                12.78             13.93

  ค่าเผื่อมูลค่าราคาขายต่ำกว่าทุนและค่าเผื่อสินค้าล้าสมัย   15.52             15.42

  ค่าเผื่อการด้อยค่าของเงินลงทุน                    3.50              32.12

  ค่าเผื่อการด้อยค่าของเครื่องจักรและอุปกรณ์           7.90              5.55
  และค่าเผื่อมูลค่าลดลงของแม่พิมพ์รอตัดบัญชี                              
  ------------------------------------------ -------------- -- --------------

12.2.3 หนี้สิน

  1) บริษัท ศรีไทยซุปเปอร์แวร์ จำกัด (มหาชน)

  หลังจากบริษัทฯชำระคืนเงินต้นของเงินกู้ยืมระยะยาววงเงิน 2,100 ล้านบาท
  แก่ธนาคารนครหลวงไทย จำกัด (มหาชน) และธนาคารกรุงเทพ จำกัด (มหาชน)
  ครบถ้วนในระหว่างปี พ.ศ. 2550
  ทำให้บริษัทฯคงเหลือเพียงเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงาน
  วงเงินรวม 452.43 ล้านบาท กำหนดชำระเงินต้นทุก 3 เดือน
  ชำระเงินต้นงวดแรกในเดือนมีนาคม พ.ศ. 2548 ระยะเวลาชำระคืนเงินกู้ครบถ้วนภายในปี
  พ.ศ. 2557 โดยหนี้เงินกู้ยืมดังกล่าวมียอดคงเหลือ ณ วันที่ 31 ธันวาคม พ.ศ. 2550 จำนวน
  356.52 ล้านบาท

  วงเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานที่เพิ่มขึ้นจากปี พ.ศ.
  2549 จำนวน 68.54 ล้านบาท เนื่องจากในปี พ.ศ. 2550
  บริษัทฯได้ขอวงเงินสินเชื่อดังกล่าวเพิ่มเติมสำหรับมาตรการอนุรักษ์พลังงานของโรงงานบางปูและโรงงานอมตะนคร
  ชลบุรี และได้ทำการเบิกถอนเงินกู้ส่วนหนึ่งแล้วในระหว่างปี พ.ศ. 2550 เป็นจำนวนเงิน
  63.94 ล้านบาท และส่วนที่เหลือเมื่อต้นปี พ.ศ. 2551

  บริษัทฯไม่มีปัญหาในการชำระคืนเงินต้นและดอกเบี้ยแต่ประการใด
  ส่วนสัญญาเงินกู้ยืมระยะยาวที่บริษัทฯลงนามร่วมกับธนาคารทั้งสองแห่ง
  ไม่มีเงื่อนไขที่เป็นสาระสำคัญที่อาจมีผลกระทบต่อการดำเนินงานหรือการขยายงานของบริษัทฯ
  ยกเว้นข้อกำหนดที่เกี่ยวกับอัตราส่วนทางการเงินซึ่งบริษัทฯต้องดำรงไว้ตามที่ระบุในสัญญาเงินกู้ยืมระยะยาว

2) บริษัทย่อย

-   บริษัท ศรีไทยโมลด์ส จำกัด ซึ่งเป็นบริษัทย่อย
    มีเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานจากธนาคารภายในประเทศ
    2 แห่ง ในวงเงินรวม 24.40 ล้านบาท มีกำหนดชำระคืนเงินต้นทุกเดือนและทุก 3 เดือน
    โดยเริ่มชำระงวดแรกในเดือนกรกฎาคม พ.ศ. 2549 และสิ้นสุดในปี พ.ศ. 2556
    หนี้เงินกู้ยืมระยะยาวดังกล่าวมียอดคงเหลือ ณ วันที่ 31 ธันวาคม พ.ศ. 2550 จำนวน
    19.96 ล้านบาท

-   บริษัท ศรีไทย มิยากาวา จำกัด ซึ่งเป็นบริษัทย่อย
    มีเงินกู้ยืมระยะยาวในโครงการเงินทุนหมุนเวียนเพื่อการอนุรักษ์พลังงานจากธนาคารภายในประเทศ
    ในวงเงินรวม 77.28 ล้านบาท มีกำหนดชำระคืนเงินต้นทุกเดือน
    โดยเริ่มชำระงวดแรกในเดือนกรกฎาคม พ.ศ. 2549 และสิ้นสุดในปี พ.ศ. 2557 ทั้งนี้
    หนี้เงินกู้ยืมระยะยาวดังกล่าวมียอดคงเหลือ ณ วันที่ 31 ธันวาคม พ.ศ. 2550 จำนวน
    39.88 ล้านบาท

-   Srithai (Vietnam) Co., Ltd. ซึ่งเป็นบริษัทย่อยของบริษัทฯ
    มีหนี้เงินกู้ยืมระยะยาวจากธนาคารในประเทศสาธารณรัฐสังคมนิยมเวียดนาม
    เพื่อขยายการลงทุนในธุรกิจ ณ วันที่ 31 ธันวาคม พ.ศ. 2550 ค้างชำระจำนวนเทียบเท่า
    22.09 ล้านบาท

12.2.4 การเปลี่ยนแปลงต่างๆ ที่สำคัญและการดำเนินงานในปีที่ผ่านมา

  ในปี พ.ศ. 2550 บริษัทฯมีการเปลี่ยนแปลงและเหตุการณ์ที่สำคัญต่างๆ เกิดขึ้น
  ซึ่งในบางเหตุการณ์บริษัทฯก็ได้รายงานต่อสาธารณชนแล้ว
  เมื่อคณะกรรมการบริษัทได้มีมติอนุมัติในวาระนั้นๆ
  ตามหลักเกณฑ์ของตลาดหลักทรัพย์แห่งประเทศไทย โดยผ่านทาง ELCID และ website
  ของบริษัทฯ ซึ่งสามารถสรุปได้ดังต่อไปนี้

1) ด้านการลงทุน

1.1) การลงทุนในธุรกิจพลาสติกประเภทเครื่องใช้ในครัวเรือนที่ประเทศเวียดนาม

  ในระหว่างปี พ.ศ. 2550 บริษัทฯได้เพิ่มทุนใน Srithai Vietnam Company Limited
  “Srithai Vietnam” ซึ่งเป็นบริษัทย่อย เป็นจำนวนเงิน 1.0
  ล้านเหรียญดอลล่าร์สหรัฐอเมริกา
  เพื่อลงทุนในธุรกิจพลาสติกประเภทเครื่องใช้ในครัวเรือนที่ประเทศเวียดนามตามที่ได้รับอนุมัติจากที่ประชุมคณะกรรมการบริษัท
  ครั้งที่ 7/2549 เมื่อวันที่ 14 พฤศจิกายน พ.ศ. 2549 ทำให้สัดส่วนการถือหุ้นของบริษัทฯใน
  Srithai Vietnam ได้เพิ่มขึ้นจากเดิมร้อยละ 95.32 เป็นร้อยละ 95.84

  เมื่อวันที่ 18 พฤษภาคม พ.ศ. 2550
  บริษัทฯได้ลงนามในสัญญาค้ำประกันสินเชื่อกับธนาคารกรุงเทพ จำกัด (มหาชน)
  เพื่อค้ำประกันเงินกู้ให้แก่ Srithai Vietnam เพิ่มเติมอีก 1.0
  ล้านเหรียญดอลล่าร์สหรัฐอเมริกา รวมเป็นวงเงิน 3.061 ล้านเหรียญดอลล่าร์สหรัฐอเมริกา
  เพื่อใช้เป็นเงินลงทุน การซื้อวัตถุดิบ
  และเป็นเงินทุนหมุนเวียนสำหรับการทำกิจกรรมการขายและการตลาดของธุรกิจพลาสติกประเภทเครื่องใช้ในครัวเรือน

  อนึ่ง Srithai Vietnam
  เริ่มมีรายได้จากการผลิตและจำหน่ายผลิตภัณฑ์เครื่องใช้ในครัวเรือนตั้งแต่เดือนสิงหาคม พ.ศ.
  2550 เป็นต้นมา
  โดยมีการผลิตเพื่อส่งออกไปยังประเทศอินเดียและขายผ่านตัวแทนจำหน่ายในประเทศเวียดนาม

1.2) การลงทุนเพิ่มในบริษัท ศรีไทย นาโนพลาส จำกัด

  บริษัท ศรีไทย นาโนพลาส จำกัด “ศรีไทย นาโนพลาส”
  ซึ่งเป็นบริษัทร่วมได้จดทะเบียนจัดตั้งบริษัทเมื่อวันที่ 13 ตุลาคม พ.ศ. 2546
  เพื่อดำเนินธุรกิจผลิตชิ้นงานพลาสติกขนาดใหญ่ด้วยเทคโนโลยีการขึ้นรูปแบบ Rotational
  Moulding ได้แก่ ถังเก็บน้ำขนาดใหญ่ ถังขยะขนาดใหญ่ เฟอร์นิเจอร์ขนาดใหญ่
  ตลอดจนเครื่องเล่นสนามของเด็ก เป็นต้น โดยมีทุนจดทะเบียน 40 ล้านบาท
  และบริษัทฯถือหุ้นร้อยละ 30.0
  ต่อมาบริษัทฯมีความประสงค์จะเพิ่มความหลากหลายของกลุ่มสินค้าที่เป็นชิ้นงานพลาสติกซึ่งตลาดกำลังขยายตัว
  คณะกรรมการบริษัทจึงได้อนุมัติในคราวประชุมคณะกรรมการบริษัท ครั้งที่ 1/2550 เมื่อวันที่ 24
  กุมภาพันธ์ พ.ศ. 2550 ให้บริษัทฯเข้าซื้อหุ้นของศรีไทย นาโนพลาส จากผู้ถือหุ้นเดิม คือ บริษัท
  ไทย เอ็มเอฟซี จำกัด ซึ่งเป็นบริษัทร่วม เพิ่มเติมเป็นจำนวน 1,600,000 หุ้น
  หรือคิดเป็นร้อยละ 40.0 ของจำนวนหุ้นสามัญทั้งหมด ในราคาหุ้นละ 10 บาท
  รวมเป็นจำนวนเงิน 16 ล้านบาท
  ภายหลังการซื้อหุ้นดังกล่าวทำให้สัดส่วนการถือหุ้นของบริษัทฯในศรีไทย นาโนพลาส
  เพิ่มขึ้นจากร้อยละ 30.0 เป็นร้อยละ 70.0
  และเปลี่ยนสถานะจากบริษัทร่วมมาเป็นบริษัทย่อยตั้งแต่ไตรมาส 2 ปี พ.ศ. 2550

1.3) การลงทุนเพิ่มในบริษัท เอส.เค.ไอ. เซรามิคส์ จำกัด

  บริษัท เอส.เค.ไอ. เซรามิคส์ จำกัด “เอส.เค.ไอ.” ซึ่งเป็นบริษัทร่วม
  โดยบริษัทฯถือหุ้นอยู่ร้อยละ 41.2 ดำเนินธุรกิจผลิตและจำหน่ายผลิตภัณฑ์ถ้วยชามเซรามิค
  ส่วนใหญ่เป็นการส่งออกสินค้าไปยังประเทศสหรัฐอเมริกาและญี่ปุ่น
  มีความต้องการลงทุนเพื่อเพิ่มกำลังการผลิตของเตาเผาเคลือบ
  โดยการลงทุนในเตาเผาเคลือบและการก่อสร้างอาคารโรงงานใหม่สำหรับการติดตั้งเตาเผาเคลือบ
  แต่เนื่องจากเอส.เค.ไอ.ประสบปัญหาขาดแคลนสภาพคล่อง
  กระแสเงินสดหมุนเวียนจากการดำเนินงานตลอดจนวงเงินสินเชื่อหมุนเวียนที่มีกับธนาคารมีไม่เพียงพอสำหรับการลงทุนดังกล่าว
  เอส.เค.ไอ.จึงพิจารณาเพิ่มทุนจดทะเบียนจาก 120 ล้านบาท เป็น 125 ล้านบาท
  โดยให้ผู้ถือหุ้นแต่ละรายของเอส.เค.ไอ.ทำการเพิ่มทุนตามสัดส่วนการถือหุ้นของตน

  อย่างไรก็ตาม
  เนื่องจากผู้ถือหุ้นฝ่ายหนึ่งของเอส.เค.ไอ.ไม่ได้เพิ่มทุนตามสัดส่วนการถือหุ้นของตนในครั้งนี้
  จึงให้บริษัทฯและผู้ถือหุ้นอีกรายลงทุนแทนตนไปก่อน
  และขอสิทธิในการซื้อหุ้นสามัญเพิ่มทุนในสัดส่วนของตนจากผู้ถือหุ้นทั้งสองรายที่ลงทุนแทนตนกลับคืนไปภายในระยะเวลา
  3 ปี นับจากวันที่เพิ่มทุนในราคา 10 บาทต่อหุ้น บวกดอกเบี้ยทบต้นทุกปีในอัตราร้อยละ MLR
  ถัวเฉลี่ยของธนาคารพาณิชย์ไทยสองแห่ง โดยบริษัทฯได้ลงทุนในหุ้นสามัญเพิ่มทุนเป็นจำนวน
  300,000 หุ้น ในราคาหุ้นละ 10 บาท รวมเป็นจำนวนเงิน 3.0 ล้านบาท
  ตามที่ได้รับอนุมัติจากที่ประชุมคณะกรรมการบริษัท ครั้งที่ 4/2550 เมื่อวันที่ 22 พฤษภาคม พ.ศ.
  2550 ภายหลังการเพิ่มทุนดังกล่าว
  สัดส่วนการถือหุ้นของบริษัทฯในเอส.เค.ไอ.ได้เพิ่มขึ้นจากร้อยละ 41.2 เป็นร้อยละ 42.0
  โดยเอส.เค.ไอ.ได้จดทะเบียนเพิ่มทุนกับกระทรวงพาณิชย์เรียบร้อยแล้วเมื่อวันที่ 2 กรกฎาคม
  พ.ศ. 2550

1.4) การกำหนดแผนงาน Re-engineering และแผนงานกิจกรรมและธุรกิจใหม่

  บริษัทฯมีความจำเป็นต้องปรับเปลี่ยนกลยุทธ์และวิธีการบริหารโดยเฉพาะ Process
  Management ในธุรกิจฉีดพลาสติกให้เป็นระดับสากล เนื่องจากขาดการพัฒนาเทคโนโลยีการผลิต
  การพัฒนาทีมงานด้านการผลิต และตัวสินค้าอย่างต่อเนื่องเป็นเวลานานแล้ว
  ตลอดจนการเป็นสินค้าโภคภัณฑ์ทำให้ยอดขายไม่เติบโตเท่าที่ควร อัตรากำไรขั้นต้นต่ำ
  และเสียศักยภาพในการแข่งขัน บริษัทฯจึงได้กำหนดแผนงาน Re-engineering
  และแผนงานกิจกรรมและธุรกิจใหม่
  เพื่อใช้เป็นกลยุทธ์ในการผลักดันให้บริษัทฯสามารถเติบโตได้อย่างมั่นคงและยั่งยืน
  และมุ่งสู่ความเป็นบริษัทระดับสากลในอนาคต โดยการปรับเปลี่ยนวิธีการบริหารงาน
  การลดค่าใช้จ่ายในการผลิต
  เพื่อให้ผลิตภัณฑ์เพื่องานอุตสาหกรรมมีศักยภาพในการแข่งขันและกำไรเพิ่มมากขึ้น
  ตลอดจนสร้างความแตกต่างและมูลค่าเพิ่มให้แก่สินค้าของบริษัทฯ ทั้งนี้ แผนงานส่วนหนึ่ง ได้แก่
  การรวมศูนย์การผลิตสินค้าเพื่องานอุตสาหกรรมทั้งหมดไว้ที่โรงงานอมตะนคร ชลบุรี
  การทดแทนเครื่องเก่าด้วยเครื่องจักรใหม่ ตลอดจนการลงทุนในแม่พิมพ์เพื่อผลิตสินค้าใหม่ๆ
  มากขึ้น ซึ่งแผนงานดังกล่าวได้รับอนุมัติจากคณะกรรมการบริษัทในคราวประชุม ครั้งที่ 8/2550
  เมื่อวันที่ 15 ธันวาคม พ.ศ. 2550
  ส่วนแหล่งเงินที่ใช้สำหรับการลงทุนตามแผนงานดังกล่าวมาจากกระแสเงินสดจากการดำเนินงานของบริษัทฯ
  และการขอรับการสนับสนุนทางการเงินเพิ่มเติมจากธนาคารพาณิชย์ในประเทศ

  นอกจากนี้
  บริษัทฯได้ว่าจ้างทีมงานที่ปรึกษาทางเทคนิคซึ่งมีประสบการณ์และความเชี่ยวชาญเฉพาะด้านในการผลิตสินค้าพลาสติกแบบฉีดขึ้นรูปมาให้คำแนะนำและช่วยเหลือทางด้านเทคนิคการผลิต
  การวางแผนกลยุทธ์ด้านการผลิต ตลอดจนกระบวนการบริหารจัดการให้แก่บริษัทฯ
  เพื่อช่วยเสริมสร้างและผลักดันให้แผนงาน Re-engineering บรรลุผลได้

1.5) การจำหน่ายเงินลงทุนในบริษัท ไทยแวน เซอร์วิส จำกัด

  บริษัท ไทยแวน เซอร์วิส จำกัด “ไทยแวน” บริษัทร่วมทุนที่จัดตั้งขึ้นเมื่อวันที่ 4 ตุลาคม พ.ศ.
  2549 ตามมติที่ประชุมคณะกรรมการบริษัท ครั้งที่ 4/2549 เมื่อวันที่ 6 กรกฎาคม พ.ศ. 2549
  เพื่อทำธุรกิจให้บริการระบบโครงข่ายการส่งข้อมูลเกี่ยวกับธุรกิจบัตรเครดิต บัตรเดบิต
  บัตรเงินสด และบัตรสมาร์ทการ์ดฯ โดยมีทุนจดทะเบียน 1 ล้านบาท และบริษัทฯถือหุ้นร้อยละ
  35.0

  เนื่องจากธุรกิจของไทยแวนเป็นธุรกิจใหม่และอยู่ในช่วงของการพัฒนาธุรกิจ
  บริษัทฯจึงได้ศึกษาสภาพตลาดและธุรกิจของไทยแวนเพิ่มเติม
  และพบว่าสภาพธุรกิจได้เปลี่ยนแปลงไปมากเมื่อเปรียบเทียบกับช่วงเวลาที่พิจารณาลงทุน
  ประกอบกับธุรกิจมีการแข่งขันรุนแรงมากขึ้นกว่าที่คาดการณ์ไว้
  ทำให้การทำธุรกิจมีความซับซ้อนมากขึ้น และต้องอาศัยเวลาในการศึกษาสภาพการแข่งขันเพิ่มเติม
  การกำหนดกลยุทธ์ต่างๆ
  เพื่อให้เข้าถึงลูกค้ากลุ่มเป้าหมายและได้รับส่วนแบ่งทางการตลาดตามที่คาดหวังไว้

  ด้วยเหตุดังกล่าวประกอบกับบริษัทฯได้พิจารณาเห็นว่าการทำธุรกิจของไทยแวนซึ่งคาดว่าต้องอาศัยทั้งระยะเวลาและเงินลงทุนเริ่มไม่สอดคล้องกับนโยบายการลงทุนของบริษัทฯในปัจจุบัน
  ดังนั้น ในคราวประชุมคณะกรรมการบริษัท ครั้งที่ 6/2550 เมื่อวันที่ 21 กันยายน พ.ศ. 2550
  คณะกรรมการบริษัทจึงได้อนุมัติให้บริษัทฯยุติการลงทุนในธุรกิจของไทยแวนและขายหุ้นทั้งหมดที่บริษัทฯถือในไทยแวนให้กับผู้ถือหุ้นรายอื่นในราคาหุ้นละ
  9.25 บาท รวมเป็นจำนวนเงิน 323,722 บาท
  โดยบริษัทฯได้รับชำระเงินค่าหุ้นทั้งจำนวนครบถ้วนแล้ว

2) ด้านเงินกู้

2.1) การต่ออายุสัญญาเงินกู้ยืมระยะสั้นให้แก่บริษัท ศรีไทย ดับบลิว บี จี จำกัด

  บริษัทฯได้ให้การสนับสนุนเงินทุนหมุนเวียนในกิจการแก่บริษัท ศรีไทย ดับบลิว บี จี จำกัด
  “SWBG” ตามที่ได้รับอนุมัติจากคณะกรรมการบริษัทในคราวประชุม ครั้งที่ 7/2549 เมื่อวันที่ 14
  พฤศจิกายน พ.ศ. 2549 โดยให้เงินกู้ยืมระยะสั้นจำนวน 940,000 บาท
  ซึ่งเป็นจำนวนเงินที่ให้กู้ตามสัดส่วนการถือหุ้นร้อยละ 47.0 ของบริษัทฯใน SWBG
  โดยมีระยะเวลา 3 เดือน คิดอัตราดอกเบี้ยร้อยละ MLR ต่อปี และเนื่องจาก SWBG
  ประสบปัญหาสภาพคล่องและกระแสเงินสดจากการดำเนินงานมีไม่เพียงพอต่อการใช้จ่าย
  อันเนื่องมาจาก SWBG ไม่สามารถดำเนินธุรกิจและขายสินค้าหลักได้อย่างเต็มที่
  จึงทำให้ไม่สามารถชำระคืนเงินกู้ยืมระยะสั้นจำนวน 940,000 บาท
  บริษัทฯจึงได้ต่ออายุสัญญาเงินกู้ดังกล่าวเป็นครั้งๆ ไป
  ขณะนี้ผู้ร่วมทุนปัจจุบันได้แสดงความจำนงที่จะหาผู้ร่วมทุนรายใหม่ที่จะรับซื้อหุ้นสามัญใน SWBG
  จากบริษัทฯ หรือข้อสรุปแนวทางแก้ไขปัญหาอื่นที่ผู้ถือหุ้นแต่ละฝ่ายของ SWBG เห็นชอบร่วมกันต่อไป

2.2) การลงนามในสัญญาแก้ไขเพิ่มเติมสัญญาให้สินเชื่อ ฉบับที่ 5

  เมื่อวันที่ 19 กรกฎาคม พ.ศ. 2550 บริษัทฯได้ลงนามในสัญญาแก้ไขเพิ่มเติมสัญญาให้สินเชื่อ
  ฉบับที่ 5 ร่วมกับธนาคารนครหลวงไทย จำกัด (มหาชน) และธนาคารกรุงเทพ จำกัด (มหาชน)
  เพื่อครอบคลุมวงเงินสินเชื่อระยะยาวในโครงการเงินทุนหมุนเวียนเพื่อการอนุรักษ์พลังงานจำนวน
  68.54 ล้านบาท
  เพื่อใช้สำหรับการจัดหาเครื่องจักรและอุปกรณ์เพิ่มเติมของโรงงานบางปูและโรงงานอมตะนคร
  ชลบุรี

2.3) การยกเลิกเงื่อนไขในสัญญาให้สินเชื่อและไถ่ถอนหลักประกันจำนองบางส่วน

  หลังจากบริษัทฯได้ชำระคืนเงินต้นของเงินกู้ยืมระยะยาววงเงิน 2,100 ล้านบาท
  ให้แก่ธนาคารนครหลวงไทย จำกัด (มหาชน) และธนาคารกรุงเทพ จำกัด (มหาชน)
  ครบถ้วนแล้วในระหว่างปี พ.ศ. 2550
  บริษัทฯจึงได้ขอยกเลิกเงื่อนไขบังคับที่ระบุในสัญญาให้สินเชื่อ ฉบับลงวันที่ 19 กรกฎาคม พ.ศ.
  2545 เกือบทั้งหมด และไถ่ถอนหลักประกันจำนองบางส่วน คือ
  ที่ดินพร้อมสิ่งปลูกสร้างของโรงงานสุขสวัสดิ์ และเครื่องจักรทั้งหมดของ 4 โรงงาน
  ซึ่งธนาคารทั้งสองได้ให้ความยินยอมแล้วในไตรมาสที่ 4 พ.ศ. 2550
  โดยมีวัตถุประสงค์เพื่อความคล่องตัวในการดำเนินงานของบริษัทฯและปลดภาระผูกพันที่ไม่จำเป็น
  อีกทั้งเพื่อให้หลักประกันจำนองของบริษัทฯสอดคล้องกับภาระหนี้คงค้าง

3) อื่นๆ

3.1) การจ่ายเงินปันผล

  บริษัทฯได้จัดสรรเงินกำไรสุทธิประจำปี พ.ศ. 2549
  ตามที่ได้รับอนุมัติจากที่ประชุมผู้ถือหุ้นเพื่อสำรองตามกฎหมายเป็นจำนวนเงิน 20,000,000 บาท
  และจ่ายเงินปันผลให้แก่ผู้ถือหุ้นในอัตราหุ้นละ 0.75 บาท รวมเป็นเงินจำนวน 203,242,860
  บาท คิดเป็นร้อยละ 51.27 ของกำไรสุทธิตามงบการเงินสำหรับปี สิ้นสุดวันที่ 31 ธันวาคม
  พ.ศ. 2549 ที่แสดงอยู่ในรายงานประจำปี 2549
  โดยเป็นการจ่ายเงินปันผลจากผลการดำเนินงานงวด 1 มกราคม – 30 มิถุนายน พ.ศ. 2549
  ในอัตราหุ้นละ 0.30 บาท คิดเป็นเงินจำนวน 81,297,144 บาท เมื่อวันที่ 8 กันยายน พ.ศ.
  2549 และจากผลการดำเนินงานงวด 1 กรกฎาคม – 31 ธันวาคม พ.ศ. 2549 ในอัตราหุ้นละ
  0.45 บาท คิดเป็นเงินจำนวน 121,945,716 บาท เมื่อวันที่ 25 พฤษภาคม พ.ศ. 2550

3.2) การแต่งตั้งกรรมการทดแทนกรรมการที่ถึงแก่กรรม

  นายทวี คงยั่งยืน กรรมการบริษัท ได้ถึงแก่กรรมเมื่อวันที่ 12 มกราคม พ.ศ. 2551
  และจากข้อบังคับของบริษัทฯข้อ 17 ซึ่งกำหนดไว้ว่า
  “ในกรณีที่ตำแหน่งกรรมการว่างลงเพราะเหตุอื่นนอกจากถึงคราวออกตามวาระให้คณะกรรมการเลือกบุคคลซึ่งมีคุณสมบัติและไม่มีลักษณะต้องห้ามตามมาตรา
  68 แห่งพระราชบัญญัติบริษัทมหาชนจำกัด พ.ศ. 2535
  เข้าเป็นกรรมการแทนในการประชุมคณะกรรมการคราวถัดไป เว้นแต่
  วาระของกรรมการจะเหลือน้อยกว่าสองเดือน
  บุคคลซึ่งเข้าเป็นกรรมการแทนดังกล่าวจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการที่ตนแทน
  โดยมติของคณะกรรมการตามวรรคหนึ่ง
  ต้องประกอบด้วยคะแนนเสียงไม่น้อยกว่าสามในสี่ของจำนวนกรรมการที่เหลืออยู่”

  ในคราวประชุมคณะกรรมการบริษัท ครั้งที่ 1/2551 เมื่อวันที่ 24 กุมภาพันธ์ พ.ศ. 2551
  คณะกรรมการบริษัทได้อนุมัติแต่งตั้งนางสิริพร ไศละสูต ซึ่งเป็นบุคคลที่มีความรู้ ความสามารถ
  และไม่มีลักษณะต้องห้ามตามมาตรา 68 แห่งพระราชบัญญัติบริษัทมหาชนจำกัด พ.ศ. 2535
  เข้าดำรงตำแหน่งกรรมการบริษัทแทนนายทวี คงยั่งยืน โดยให้เริ่มมีผลตั้งแต่วันที่ 3 มีนาคม
  พ.ศ. 2551 และสิ้นสุดตามวาระการดำรงตำแหน่งที่เหลืออยู่
  ตามที่คณะกรรมการสรรหาและพิจารณาค่าตอบแทนเสนอ

12.3 ค่าตอบแทนของผู้สอบบัญชี

1) ค่าตอบแทนจากการสอบบัญชี (audit fee)

บริษัทฯและบริษัทย่อยจ่ายค่าตอบแทนการสอบบัญชีให้แก่

-   ผู้สอบบัญชี ในรอบปีบัญชีที่ผ่านมามีจำนวนเงินรวม 2.20 ล้านบาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีที่ผู้สอบบัญชีสังกัด
    ในรอบปีบัญชีที่ผ่านมามีจำนวนเงินรวม 1.61 ล้านบาท และ 13,000
    เหรียญดอลล่าร์สหรัฐอเมริกา

2) ค่าบริการอื่น (non-audit fee)

  บริษัทฯและบริษัทย่อยจ่ายค่าตอบแทนของงานบริการอื่น ซึ่งได้แก่
  การสอบทานการควบคุมทั่วไปของระบบคอมพิวเตอร์
  การให้คำปรึกษาและแนะนำในด้านการจัดทำงบการเงินรวม
  และการตรวจสอบการปฏิบัติตามเงื่อนไขของบัตรส่งเสริมการลงทุนของบริษัทในเครือ เป็นต้น
  ให้แก่

-   ผู้สอบบัญชี ในรอบปีบัญชีที่ผ่านมามีจำนวนเงินรวม 1.70 ล้านบาท
    และจะต้องจ่ายในอนาคตเป็นจำนวนเงินรวม -ไม่มี- ล้านบาท

-   สำนักงานสอบบัญชีที่ผู้สอบบัญชีสังกัด
    บุคคลหรือกิจการที่เกี่ยวข้องกับผู้สอบบัญชีและสำนักงานสอบบัญชีดังกล่าว
    ในรอบปีบัญชีที่ผ่านมามีจำนวนเงินรวม 0.30 ล้านบาท
    และจะต้องจ่ายในอนาคตเป็นจำนวนเงินรวม -ไม่มี- ล้านบาท